Az észt nemzeti döntőt általában tíz dal részvételével rendezik. A kilencvenes években jellemző volt, hogy a győztest egy nemzetközi zsűri választotta ki, melynek tagjai korábbi Eurovíziós énekesek voltak. Például a 2000-es nemzeti döntőn az egyik zsűritag az 1983-ban győztes Corinne Hermès volt. 2004 óta a nézők döntenek telefonos szavazás segítségével, és 2007 óta a lett nemzeti döntő mintájára kétfordulós a szavazás. Az első körben kiválasztják az első három helyezettet és a második fordulóban közülük választják ki a győztest. 2011 óta két elődöntő is megelőzi a finálét, ahol összesen 20 dal mérettetik meg, melyeknek a fele kiselejteződik, a fele pedig bekerül a döntőbe. Ott a telefonos szavazatok és a zsűri közös véleménye alapján az első két helyezett bekerül az úgynevezett szuperfináléba, aminek a győztese képviseli Észtországot az Eurovíziós Dalversenyen.